
Puska helyett

Munkánk témája egy oktatási segédanyag, mely a számítástudomány nevű tantárgyhoz készült. Ezalatt egy 93 oldalas könyvet kell érteni, amely azt a célt szolgálja, hogy a tananyag közérthetőbb legyen.
Annak idején, amikor csoporttársainkkal együtt a felsőoktatásba kerültünk, nagy nehézséget jelentett megfelelni az elvárásoknak, különös gondot okoztak a matematikai tantárgyak. A számítástudomány egy ilyen tantárgy volt, mellyel nem boldogultunk. Az évközi zárthelyi dolgozatok mindenkinek rosszul sikerültek, 21 emberből 21-nek kellett kollokviumi vizsgát is tenni. Első nekifutásra 3 embernek sikerült átmenni a vizsgán, de ezután a helyzet reménytelennek látszott. Adódott a kérdés, hogy mit lehetne tenni, hogy a több hallgató is sikerrel vehesse az akadályt, valamit, hogy az utánunk következő csoportoknak is könnyebb legyen? Ekkor jött a felismerés, hogy sokkal többet tudnánk egymásért tenni, mint azt gondoltuk volna. Már akkor, 2012 januárjában összegyűjtöttük a szükséges anyagok egy részét, hogy azzal segíthessük a még vizsgázókat. Megpróbáltuk a lehető legegyszerűbben elmagyarázni az elméleti részeket, majd ezekez kapcsolódóan feladatokat oldottunk. Olyan volt, mint egy kiscsoportos foglalkozás. Ezt követően, a foglalkozáson résztvevők sikeres vizsgát tudtak maguk után.
Innen ered a könyv ötlete, hogy mi lenne, ha a tananyag egy részét kiragadnánk, ami feltétlenül szükséges, és belesűrítenénk egy könyvbe, aminek a nyelvezete úgymond hallgatóbarát.
De miről is írjunk pontosan? A könyv szerkezetét tekintve követi az akkori minta feladatsort, amit vizsga előtt kaptunk. Ez 4 témakört jelent, melyekben a gyakorlati feladatok megoldásához szükséges nélkülözhetetlen elméleti ismeretek foglalnak helyet, lépésről-lépésre elmagyarázott példafeladatokkal, majd az egyes fejezetek végén 5-10 gyakorlófeladattal. Ezen kívül igyekeztünk a néhol elvontnak tűnő matematikai kérdéseket a közéletből vett vicces, frappáns példákkal alátámasztani, valamint minél több ábrát használni. Az alkotás legvégén található egy megoldókulcs, mely annak rendje és módja szerint választ ad megoldásokkal kapcsolatos kérdésekre.
A könyv már a hallgatók kezében van, akik nagyon elégedettek vele, állításuk szerint rengeteget segít nekik a felkészülésben. A dokumentum jelenleg e-book formájában létezik.



